정조 22년
戊午三月十六日辰時上御誠正閣大臣備局堂上引見入侍時行左承旨李書九右副承旨李肇源假注書李弘謙事變假注書趙璜鎭記事官金景煥承膺祚右議政李秉模兼戶曹判書金華鎭行上護軍鄭民始金持默行吏曹判書閔鍾顯行大護軍李敬懋右參贊沈煥之禮曹判書李祖源刑曹判書趙尙鎭行護軍徐有大李漢豐徐龍輔副修撰鄭來百以次進伏訖秉模曰近日日氣和暖聖體若何上曰一樣矣冬候過寒之餘故春候亦爲過暖氣甚蒸鬱矣秉模曰日氣之過爲向暖果無如今春矣民始曰如是過暖必是釀雨之徵矣上曰方春時雨爲農甚望而其爲人氣之解鬱亦尤望矣禁苑花事今旣爛漫而近日非但以庶務之無暇亦以日氣之熏熱予未果一賞矣向於領府事許起居問訊而聞有南山花柳之行筋力之好此可推知豈非稀貴之事乎秉模曰園幸回鑾之後連爲勞動區區憂慮實未嘗弛矣上曰向時勞憊果爲甚矣而諸節則近已夬復矣卿之愼節受鍼着效誠可幸也仍敎民始華鎭曰卿等亦嘗受朴春源之鍼乎民始曰臣亦受其鍼而果熟手矣華鎭曰臣受鍼多矣而春源之鍼最爲手熟熟則下鍼時不爲痛矣上曰予亦欲試之而事係張大故姑不爲之而若於春秋定穴受之則似必有效矣大抵鍼法能知穴而善下則可責神效鍼與藥分而二之亦後世之事而究其本則鍼亦藥也灸亦如鍼之卽效而於濕爲宜乎華鎭曰然矣秉模曰王大妃殿氣候何如上曰一樣矣秉模曰惠慶宮氣候何如上曰一樣矣秉模曰元子宮氣候何如上曰好在矣諭善不爲上來故撤講已至三月政甚悶然矣事係講筵何等緊重而左諭善以右諭善之不來亦隨而逡巡其在事面不當如是矣太子僚屬雖載古史而亦非別般職名也自我肅廟朝已有權設之職而至予講學時如朴聖源則以堂下爲諭善徐志修則以宰列爲諭善而隨品兼帶至於行諭善兼諭善之職皆爲僚屬則一也今之人皆以僚屬認若抄選者然而亦不卽出卿其提飭勿爲如是可也秉模曰右諭善李城輔觀於前後疏啓似當俟病少間不日上來則左諭善尹得孚之一向逡巡不欲進講於右諭善入城之前者太涉過當春煦舒長講筵久闕目下先務孰大於此而强引不當引之嫌極爲未安各別申飭卽令進參於講筵且聞元子宮僚屬啓下之後鄭日煥一人外如李述源朴胤源申大羽諸人尙未仕進云此與抄選有異不過桂坊一例則揆以國體豈容若是亦令講學廳申飭仕進俾無更爲煩稟之地何如上曰依爲之出擧條命書傳敎曰批旨旣有提敎亦以筵敎令政院有錄付於卿者何當上來更令政院下諭於右諭善李城輔處多少敦勉之語亦近於外面姑略之竝以此意下諭秉模曰頃因戶曹判書金華鎭所啓關西耗穀作錢便否論理狀聞之意行會矣卽見平安監司朴宗甲狀啓則以爲穀多邑耗作錢始自戊申創行而戊申穀摠數爲八十四萬五千八百石零至丙辰爲五十四萬三千一百六十石零九年之間所縮爲三十萬二千六百六十餘石究其致此之由則災歲停減之縮應入之不足以當應下也若其一直縮去逐年犯本之至於多或三四萬石少猶八九千石者作錢之所致至於民食之裕與不裕亦不係於此穀也各衙門穀之盡分取耗者其所增損非臣營所可從便故雖在穀多邑割本發賣非所可論而必以元還餉穀年年排比半分條則歲以縮盡分條則年以滋近來穀多邑作錢不爲不多而還分之猶患不少者良由此也作錢之多寡雖無恒定自戊申至甲寅俱過萬餘石乙卯九千石丙辰六千石可見其元穀之漸縮而作錢亦隨而減故昨年只取其有餘邑分定而都數爲二千九百五十石以此數作錢上送矣今若歲準七八千石作錢雖無水旱之憂停減之擧不出十年可料元摠之漸縮以近年歲入放下作錢通融磨鍊加耗作錢無踰於三千石則經用雖曰不敷糴本庶無加欠請令廟堂稟旨分付矣多則減之少則添之卽朝家富益之本意今以道臣所論參互歲入與歲下則如非加分之年三千石作錢恐亦有或犯原穀之時姑爲依狀請施行若有日後不可不加減於三千石內外之端則隨時據實狀聞之意一體分付何如上曰依爲之出擧條上曰道啓中五十四萬三千餘石云者果是一路穀數都摠耶秉模曰此但指元還餉實數而外衙門穀數則又在此外矣上敎華鎭民始曰卿等爲道伯時原穀實數果爲幾許耶民始曰臣待罪時爲百二十萬石矣華鎭曰臣之待罪也亦過百餘萬石矣上曰穀數則比前若是大縮而民猶以穀多爲弊者無他專由於盡分穀之多盡分穀名色之漸多果始於何年耶此蓋丙申以後漸爲增多以至近日爲弊尤甚矣秉模曰丙申之前亦或有之而至丙申以後庚子辛丑年間漸益繁多矣上曰朝家之取用還耗已非古也挽近以來便作經用凡有防弊給代等需用輒以耗條取用爲當然之事盡分穀日以益多此等穀則雖値儉歲以其需用之掣礙亦不許蠲停如此而民安得不受其弊乎今人狃於見聞自宰列以下至於烏角帶新進九爲民國經綸必將曰取用耗穀而已是豈成說乎朝家若不用還耗則守令犯科之如法論勘事面明正而今則耗穀皆作經費此等事亦多有苟艱之處矣卽今蘇弊之方一言而蔽之曰盡分穀竝爲釐革一以半留半分爲式然後糴弊可以矯救矣民始曰半留半分則豈不好矣而非但朝家經費專資耗穀京外各處用度皆出於此亦難猝然變通矣上曰關西一年稅小米亦幾何耶華鎭曰爲九千石矣上曰惟正之供比他道較歇矣民始曰關西一路略干田稅則會錄各邑仍作還穀大同則初不捧上付之營邑以作民庫需用故一路所出有補於朝家經用者本自無多矣上曰此所以關西民力較他道稍勝矣民始曰大抵關西富戶居多而還分不以統戶給之只以願受戶分給故貧民偏受此皆守令道臣之責也關西戶數不下三十萬假令百萬石穀數盡爲分排於戶摠則一戶所受不過爲三石分糶之際如無富者圖免貧者偏受之弊則豈有穀多爲弊之理乎華鎭曰惠堂所奏果是矣富戶則不願受而只於願受之貧戶偏爲分給故末乃至於停退蕩減穀摠之減縮亦由是矣上曰丙申以後關西穀都摠一番抄出以入可也民始曰若欲抄出則當自本道抄錄矣上曰本道文書皆有憑考者乎民始曰丙申以後文書則似有之矣上敎秉模曰關西及諸道盡分穀應加分穀等設施本未數爻多寡往復該道抄成一冊以備登覽而左承旨向者釐正分留案使之仍爲看檢好矣敎華鎭曰鑄錢其間鑄得幾許耶舊錢則體大而敦厚近來則漸爲薄小何爲然耶華鎭曰匠手輩果爲屢飭無效蓋其利之所在而終不知戢矣民始曰錢樣雖小敦厚則爲好而近來新鑄錢極爲薄劣觸手可碎蓋銅價漸貴鉛多則有利鉛少則無利故多用鉛鑞錢制之漸不如古良以此矣上曰雖以古史觀之如鵝眼鋋環等錢甚至於輕浮水上考其時則皆非治世之事矣此等制作亦關時象利之有無豈可較計而不思經久之道乎民始曰鑄錢之利在前則幾爲什七今則不過爲什二而錢樣則反不如古此蓋由於匠手輩挾鑄之時渠輩物力無以辦出故官鑄之錢多雜鉛鐵取其餘剩以作挾鑄之資奸弊專在於此矣上曰挾鑄何謂也華鎭曰此非私爐之謂也官設十爐五日官鑄一日則許令匠手輩備物力自鑄此所謂挾鑄也上曰此皆禁御兩營匠手乎民始曰然矣兩營公債無以充報故不得已使軍門匠手挾鑄以充公貨而以致匠手輩憑藉作奸臣意則軍門匠手勿爲使用自本曹募得匠手給雇價鑄錢而罷其挾鑄之弊則錢樣可以復舊而利亦不少矣上曰何必曰利只令錢樣敦厚則好矣敎漢豐曰所謂公債此是御營廳物耶漢豐曰然矣當初二十五萬兩四萬兩則蕩減而其間次第收殺卽今未捧猶爲八萬兩若値鑄錢時則以一日五百文收捧於匠手處以爲漸次充償之計矣上曰此是倭譯輩所逋之公貨乎國綱所在誠爲寒心矣仍敎華鎭曰卿其罷格前規以別般敦厚之樣鑄得數萬兩錢永永封置於本曹及各司使人知當宁朝某人所管某歲所鑄之錢樣則於卿豈不爲事業中一事乎卿第念其可爲之道也華鎭曰以今錢樣物力尙且不贍若欲大於此敦於此則自多掣礙難便之端是甚惶悶矣上曰卿若別般檢飭痛矯謬習以復舊制使後人稱道如戊寅年金聖應鑄錢之事則豈不好哉又敎曰本曹當以錢十萬兩布千同作爲封不動而近來留庫錢布見在果爲幾何耶華鎭曰布則果有千同而錢則太不如數矣秉模曰華城整理穀除耗之代區劃之方從後稟處之意頃已草記蒙允矣取考其當爲給代之數則每年米爲三千八百二石餘各穀爲二千石就常賑穀與備局句管穀耗條中每年米二千二石餘各穀二千石分排於兩南及海西如或不足則無論某衙門穀推移排比準折施行米一千八百石則畿邑勅米數漸滋多民弊不少云以每年耗條準此數一體劃給竝令作錢從便取用乙卯作米條二百六石及昨年鷗浦民除耗各穀折米一百九十一石餘不可不及今措處云此亦以畿邑還米只今年劃給之意竝爲分付於各該道臣及華城留守何如上曰依爲之出擧條秉模曰頃因湖西道臣狀啓洪州牧監營納雜物引用委折査實馳啓事判付內巡營之春秋卜定雖曰營穀會減徵貴徵賤之時許多不足之數或出於結或出於吏結固民也吏亦民耳爲道臣者當其年例卜定猶且存心愛物嚬蹙鄭重寧忍引等而更添一瘼乎故相之遞任還朝也欲從此弊痛加釐正而未果今因洪州前牧使之筵奏使之發關査問則道臣結語何其太歇後太闊略也近來民憂國計擔却久矣然而道伯按其道猶可謂近於民而爲道伯爲此狀啓者此其意果在於修擧乎否乎爲自奉乎爲民乎大抵洪州如此則五十二州可從而知只擧已現發之洪州一邑草草塞責未知洪州以外所謂營卜定擧皆價相當而弊不存乎斷斷無是理則藩臣不體朝令本意有若越視然者其罪何居譴罷之典猶屬末勘而此時迎送亦關民弊姑不嚴處爲先緘辭從重推考下司憲府施行引等道臣待査啓出場自本司分等勘罪之意草記卿等出意見更爲關問使之逐邑査實以其爲弊之端釐弊之方一一擧皆撮要使之從後狀聞引等與別卜定嚴立科條著爲令式如有犯者直施以制書有違之律事載之禁府刑曹受敎爲弊釐弊萬有一不能詳察而另救反致祛弊生弊民邑不受實惠營屬便歸凋殘則竝與前罪難免別般重繩亦令知警惕念將功贖愆之意一體嚴飭分付事命下而因判下行會矣卽見忠淸監司韓用和狀啓則備陳營用雜物分定時爲弊之端救弊之方仍以爲目下矯救之策若一竝自營貿用則多有事勢之掣礙故元定價穀之太涉輕歇者量宜增價營中需用之不甚關緊者全數除減數爻之較多者量減之皆以排朔磨鍊必以當朔條了勘無敢犯朔引用若其春秋分定則又以夏季冬末定爲期限各種若以本色責納則點退誅求之弊勢所必至故防納之例不得不仍舊施行防納之價又爲裁酌減定而元卜定雜物都數爲三十五種中目今所存爲二十六種而會減價租本爲三千一百五十三石零今番釐正時添價租爲七百十八石零戊申道臣洪檍爲此雜物價添補別備錢二千兩分給列邑年年殖利時在合爲八千二百二十九兩零今番又以一千五百兩分劃添加使之補用於防納價不足之數而各其守宰專管拮据毋或侵於吏民僧徒以爲杜弊塞源之意成節目分送各邑爲辭而引等卜定道臣以故監司尹東晳金光默尹尙東朴天衡前監司李亨元柳焵徐美修及時道臣韓用和報來矣不罷卜定之法則減種與添價之外實無矯救之道而就考節目則所減之種在營用似不至太縮所添之價在各邑果不無所益苟使各邑視若官廳各種折長補短預貿趁納則雖有隨時之貴賤勢或相當於彼此而究其本則引等與別卜定一切痛革然後可以責效此則違制之律王府則有職在方岳此而冒犯他尙何論以此意嚴飭分付節目中所謂殖利錢雖出於不得已之策公私債利自有定數而所論利條過於法式豈可無難擧論於報廟堂之文蹟乎該道臣韓用和從重推考自本司論題使之釐正至於引等道臣蓋以營無排朔時當交遞不得已襲謬之致竝與身故人而姑爲勿論其中李亨元其所引等在於將歸之時其間委折實所未曉令該道往復査問待其報來後稟處何如上曰依爲之出擧條秉模曰卽見平安監司朴宗甲報本司辭緣則枚擧江界府使李健秀牒呈以爲江界連値豐稔舊還漸充穀簿漸滋反成民弊沿野各邑之他衙門全留條及半留條與該府盡分條量宜相換則其在減分添留爲三千四百十三石零爲辭矣穀簿移換雖甚重難此等救弊在宜通變依所請施行何如上曰依爲之出擧條秉模曰卽見宣惠廳堂上鄭民始所啓則以爲向自戶曹以濟用監貢物中紅花水細等四種別無需用多致遺在裁減其價米一千九百石移給別貿紬苧價事草記允下矣因兩廛市民等詢瘼原情自廟堂以別貿元貢事體各異不可移用之意草記防塞而價米之裁減者不爲決定矣戶曹旣以物種之無所需用減罷其價米則惠廳亦不可循例上下而貢價存減自本廳有不敢擅便令廟堂稟處爲辭矣紬苧價之移給不但惠廳之相持廛民貢人俱爲稱冤已爲防啓而該貢中相當物種之換作明有可據之例云令該曹參考換作以爲俱便之地如是之後則貢價自當依例上下以此分付何如上曰依爲之出擧條秉模曰平安前兵使任嵂所啓義州玉江鎭近有銀脈該府尹李基讓因巡營題辭吹鍊看色矣當此銀貨艱乏之時設店吹鍊不爲無補而第邊上重地各別審愼然後乃可設店令廟堂別遣摘奸後處之事批旨內邊上重地在所審愼出擧條令廟堂稟處可也事命下矣江界亦是江邊而設置銀店雖不可以江邊爲拘今此玉江卽是義州地義州與柵門無異於朝夕相通若許設店則彼我之間許多奸弊有難防察開店一款卽爲撤罷之意分付何如上曰依爲之出擧條秉模曰頃因前平安兵使任嵂之所奏以大老祠折受事有傳敎下者臣不勝惶悚矣先正平日經綸在於革罷宮房折受而今乃以折受之事貽累於本祠則先正之心豈安於俎豆之享乎院儒輩錯認年前田稅劃給之成命而屢度來言故本司亦一味防塞矣院儒輩以太涉恝然爲疑臣亦以事關本祠之故欲取其本道防報使之破疑姑令關問有司堂上李書九頗爲持難故臣以關問則無妨之意言及使之發關而防報上來之後遂爲嚴題禁斷到今思之書院田結之越境折受大是格外聖敎之下實爲惶恐敢此略陳事實矣上曰院結例在於本邑越境折受果爲非例故有此下敎者矣秉模曰備局有司堂上李書九以向來臺論尙不行公廟務極多可悶宰臣去就不輕而重不可以一時相規之言永爲引義從重推考仍卽牌招察任何如上曰依爲之出擧條秉模曰前備堂趙鎭寬今已敍用備堂還差使之仍察有司之任何如上曰依爲之出擧條秉模曰諸道句管堂上未差之代旣承差下之命行上護軍金文淳京畿句管刑曹判書趙尙鎭北關句管行大護軍趙鎭寬關東句管行左承旨李書九湖南句管差下使之察任何如上曰依爲之出擧條秉模曰平安前兵使任嵂所啓批旨有卽令廟堂草記回啓之命矣取見其所啓則以爲本道軍弊中良三手奴三手俱是團束軍而良三手稱以良人奴三手謂之私賤不欲與之比肩故奴三手輒皆厭避今若奴良兩名色革去統稱以三手軍隨闕充定則似極便好爲辭矣蓋其趨捨之爲弊生於好惡之相形前帥臣所論不無意見且別無更張之端只就元額一其名色而已恐不必持疑及今變通實合便宜而萬一因此土豪鄕戶之多有奴丁者擧皆掩匿一年二年潛移於良軍則揆以他道束伍不拘良賤之法寧容若是此一節嚴明知委俾無日後祛弊生弊之患雖於覆啓行會之後或有一分參差之見則無論道帥臣劃卽陳聞事一體分付何如上曰曾經箕伯之人亦陳所見可也華鎭曰勿爲區別奴良隨其有闕混同充代則似無因此生弊之慮矣民始曰大臣所奏中後日之弊難保其必無而此則在察飭之如何奴良之號與守摠牙兵有異雖無區別之稱似無掣礙之端矣秉模曰曾經道臣之諸議旣無異同臣之日後之慮卽是萬一之過計依諸議奴良名色從今革罷一竝以三手軍通稱之意知委何如上曰依爲之出擧條上曰今日臺諫何不入來乎肇源曰或有實病或有拘忌未承牌云矣上曰向以積城倅事臺臣有言而事係犯分故依啓矣今見守臣辭疏本事則曰不爲無其事而依違說去右袒下吏者是豈成說乎爲守臣者但當以壞損風化引咎而反欲爲發明之辭誠極駭然矣一番發口人皆相較則誰爲臺諫者乎向者洪致榮之論重臣遣辭太涉迫切固非矣而左相之至請緘問者雖是大臣之言終涉如何矣爲重臣地無怪其引義故向旣諒施而使之一伸昨又許解而俾更伸之矣今番守臣事當爲處分兵判出去令畿營捉致松吏各別嚴刑後卽爲草記事分付可也時秀承命退出秉模曰松都下吏之頑悍已無可言臣之往年使行時深夜行炬慢不擧行至於移囚吏隷之境大臣之行尙如此殘蔭之見此羞辱固無怪矣上命書傳敎曰名雖分司之吏卽不過下人彼積城倅雖無勢之遠人乃命吏也焉有下吏不恭於官長以至犯手致有臺章之論列無論風傳之信否爲守臣者但當蹙伏竢勘以待査事之究竟而捉詰積城邑屬擧措太顚錯及見辭疏遣辭頗似忿懥不料此守臣處事之若彼其乖舛蔽一言曰今日之爲臺諫誠難矣始旣縱吏犯手官長而任他風化之壞蔑終又非時辯章亦難免於不畏朝體不恤公議豈不駭然之甚乎開城留守黃昇源施以不敍之典似此辭疏豈可捧入當該捧納承旨爲先從重推考上疏與狀啓竝還給命書榻敎曰開城留守今日議薦待下批明日辭朝又命書榻敎曰開城留守下批政事今日爲之又命書榻敎曰政官牌招開政上曰昨見上使之無事回還誠甚幸矣秉模曰以當初慮念之意實不勝公私之幸矣秉模曰吏曹草記批旨內祭官及試望苟且後日賓對時當爲陞品人筵奏加差事命下矣臣未及與僚相相議今承下詢不知所以爲對而論以久次則亞卿中行護軍徐邁修平安監司朴宗甲三品中行副護軍李泰永李義綱似合加望放敢此仰達矣上曰依爲之出擧條上曰正卿亞卿有見窠乎鍾顯曰雖無見存之窠而工曹判書尹弘烈參判權之彦俱是年老之人知敦寧李秉鼎有情勢未肅拜右尹金勉柱亦以身病呈告矣上曰竝許遞可也出擧條命書傳敎曰藥房提調金文淳許遞又命書榻敎曰陽智積城査事遲滯道臣京畿監司李在學從重推考令廟堂嚴飭使之不多日內修啓上曰判義禁何不行公乎鍾顯曰有情勢而不出云矣上曰近日時囚皆是宣傳官而所謂宣傳官之凡係蔑法事非一非再而甚至莫重榜名誤書四十七處之多事未前有如此之類不可輕放判堂備員前勿爲開坐可也命秉模就座上曰宣傳官中聞有可否不純者云諸將臣果聞知乎敬懋曰宣傳官廳可否體格自來嚴祕次次輪回受署於諸員終到掌務官許如無所題或點汚等示否之跡則卽以純可之意通告於一廳僚員者法例然矣而柳聖台可否及其純可回告之後忽有一員稱以可否着署之際吾果故漏署劃中一點以寓否字之意而今以純可施行事甚不當卽請同會發論致令初旣純可之可否終歸抑勒不純之科事未前有極爲驚駭柳聖台可否不純二字依古例勿施行首宣傳官金益彬罷職以警日後何如上曰依爲之有大漢豐等曰臣等之意與訓鍊大將李敬懋所奏別無異同而當該宣傳官亦不可無罪矣上曰本廳卽受敎廳風遵守之廳則旣呼純可之後因一怪悖僚員之言有此受敎外無於古之所爲者萬萬駭然此路一開後弊難防當該宣傳官趙運永所爲痛惡爲先令摠戎使嚴棍後仍令該廳削薦充軍此後廳風之關係受敎一有違越當用揭板受敎之律此擧條亦令揭板可也竝出擧條敬懋曰當該宣傳官旣承嚴處之命而柳聖台旣有人言之後亦不可掩置一番査問斷不可已矣上曰此不必問之事矣命書傳敎曰行首宣傳官之代今日政以在京無故人差出敎華鎭曰卿之族姪連繼登第卿家可謂運通矣今番金領敦寧爲命官深夜驟考之際能得實才於許多試券中可見其試鑑矣鍾顯曰今年新榜中年五十以上人抄出以稟事頃伏承筵敎矣新及第李燮韓致海權國衡鄭履運承憲祖鄭泰彦柳鎭澤朴察遠俱是年五十以上人雖未及分館旣有特敎則依近年例似當陞六故敢此仰達矣上曰依爲之竝於唱榜後出六付司果次次收用實職可也出擧條鍾顯曰今番新榜中咸興擧人李珩年六十四當入於六十以上人付司果之中而頃因違格於殿試不得一體擧行矣今則旣有付之榜尾之特敎故敢此仰達矣上曰一體陞六付司果可也出擧條鍾顯曰頃因全羅道儒生等上言判付故忠臣行郡守金益福及其子若孫一門七人竝下貤贈之命矣金益福旣是文料通政則贈職似當爲吏參其外學生金瀏進士金沇進士金之重則已蒙敎官之特贈參奉金澕金之純敎官金之白等有職銜者有加贈之命而此則與白徒有異臺憲超贈雖係難愼而一門七人之倡大義辦大節旣承褒嘉之恩敎則一番經稟後合有酌定擧行之道故敢此仰達矣上曰大臣之意何如秉模曰如此卓異之節義臺憲之贈允協物情矣上曰依爲之出擧條上曰登科十年者爲幾人乎秉模曰槐院參下中登科十年者合爲五人事當於歲初筵稟陞六而觀於該院事例首相每爲陳達故臣不敢擅便仰達矣上曰一竝陞六可也出擧條鍾顯曰關西人柳櫰登科爲十九年而不爲分館尙未出六云矣上曰緣何而然乎民始曰不願爲芸閣分館而不爲矣上曰乙卯年以永興本宮事北儒有上疏者而尙未調用矣仍命書傳敎曰近聞始知之乙卯欲爲下敎者咸興幼學金應一道內初仕今日政收用以示爲所重之意上曰定州碑閣改建方爲經紀而工役必不至張大好矣秉模曰今旣移建則規模似當從約爲之矣命退諸臣以次退出